P6_TA(2006)0344

EY:n ja Albanian välinen sopimus

Euroopan parlamentin päätöslauselma Euroopan yhteisöjen ja niiden jäsenvaltioiden sekä Albanian tasavallan välisen vakautus- ja assosiaatiosopimuksen tekemisestä

Euroopan parlamentti, joka

- ottaa huomioon Euroopan yhteisöjen ja niiden jäsenvaltioiden sekä Albanian tasavallan välisen vakautus-ja assosiaatiosopimuksen (KOM(2006)0138),

- ottaa huomioon komission 9. marraskuuta 2005 antaman kertomuksen Albanian edistymisestä vakautus-ja assosiaatioprosessissa (SEC(2005)1421),

- ottaa huomioon 9. marraskuuta 2005 annetun komission strategia-asiakirjan laajentumisesta (KOM(2005)0561) ja Euroopan parlamentin 16. maaliskuuta 2006 siitä esittämän päätöslauselman [1],

- ottaa huomioon tästä aiheesta 6. syyskuuta 2006 esittämänsä kannan [2],

- ottaa huomioon työjärjestyksen 103 artiklan 2 kohdan,

A. ottaa huomioon, että Albania täyttää ehdot vakautus- ja assosiaatiosopimuksen tekemiseksi Euroopan yhteisöjen ja niiden jäsenvaltioiden kanssa,

B. ottaa huomioon, että vakautus- ja assosiaatiosopimus korvaa vuoden 1992 sopimuksen kaupallisesta ja taloudellisesta yhteistyöstä,

C. katsoo, että Albanian kanssa tehtävä vakautus- ja assosiaatiosopimus asettaa Euroopan unionin ja Albanian väliset suhteet uudelle sopimukselliselle pohjalle, joka tarjoaa Albanialle uusia mahdollisuuksia edistää oikeusvaltion periaatteiden noudattamista, lujittaa demokraattisia toimielimiään, edistää osaltaan koko alueen kannalta erittäin tärkeää vakauttaan sekä syventää yhteistyötään Euroopan unionin kanssa,

D. ottaa huomioon, että Eurooppa-neuvosto toisti Thessalonikissa 19. ja 20. kesäkuuta 2003 aikovansa tukea täysimääräisesti ja tehokkaasti Länsi-Balkanin maiden lähentymistä Eurooppaan; täytettyään asetetut kriteerit näistä maista tulee erottamaton osa EU:ta,

E. ottaa huomioon, että Albania joutuu edelleen kohtaamaan vakavia haasteita korruption ja järjestäytyneen rikollisuuden torjumisen, hyväksytyn lainsäädännön täysimääräisen täytäntöönpanon, julkisen hallinnon kehittämisen sekä ihmis- ja huumekaupan vastaisen taistelun myötä,

F. ottaa huomioon, että Albanian viimeisimpiä parlamenttivaaleja kritisoitiin siitä, että niiden yhteydessä ei täysin noudatettu ETYJ:n demokraattisten instituutioiden ja ihmisoikeuksien toimiston (ODIHR) sitoumuksia ja muita demokraattisia vaaleja koskevia kansainvälisiä normeja;

1. pitää myönteisenä vakautus- ja assosiaatiosopimusta, joka antaa mahdollisuuden läheiseen ja kattavaan yhteistyöhön EU:n ja Albanian välillä, mikä on keskeinen edellytys poliittisen, taloudellisen ja institutionaalisen vakauden saavuttamiseksi Albaniassa ja koko alueella, sekä Albanian muuttamiseksi oikeusvaltion periaatteita kunnioittavaksi moniarvoiseksi demokratiaksi ja toimivaksi markkinataloudeksi;

2. katsoo, että vakautus- ja assosiaatiosopimukseen sisältyvien normien saavuttamista olisi valvottava vakautus- ja assosiaationeuvoston sekä asiasta vastaavan parlamentaarisen sekavaliokunnan toimesta konkreettisesti mitattavilla arvoilla;

3. kiinnittää huomiota sopimuksen pitkäaikaisiin hyötyihin sekä Albanian kansalle että Euroopan unionille; panee merkille, että sopimuksen merkittävimmät edut liittyvät kokonaisen vapaakauppa-alueen toteuttamiseen, yhteistyötä koskevan selkeän oikeudellisen sitoumuksen käyttöönottoon molempien kannalta tärkeillä aloilla sekä sijoittajille vakaamman oikeudellisen ympäristön edistämiseen;

4. vaatii, että EU ja Albania käyttävät sopimusta molempia osapuolia hyödyttävällä tavalla; toivoo lisäksi, että Albania käyttäisi tilaisuutta löytääkseen oman paikkansa Euroopan markkinoilla ja kehittääkseen kilpailukykyä halutuilla sektoreilla;

5. suosittelee, että Albania keskittyisi enemmän taloudellisten valmiuksiensa kehittämiseen parantamalla ja mahdollisesti myös laajentamalla olemassa olevia liikennealan perusrakenteitaan ja kehittämällä matkailualaa ympäristön ja yhteiskunnan kannalta kestävällä tavalla; pahoittelee rahoituskehykseen sisältyviä ulkoisen toiminnan avustusten äskettäisiä leikkauksia; kehottaa komissiota merkitsemään riittävästi varoja maan perusrakenteiden parantamiseen erityisesti julkisen liikenteen alalla;

6. vahvistaa 19. ja 20. kesäkuuta 2003 pidetyn Thessalonikin Eurooppa-neuvoston päätelmien mukaisesti täyden tukensa Albanian eurooppalaiselle tulevaisuudelle ja tulevalle liittymiselle eurooppalaiseen perheeseen; katsoo kuitenkin, että Albanian sitoutuminen eurooppalaisiin arvoihin ja normeihin on ensisijaisesti hyödyksi maalle ja sinällään tavoittelemisen arvoista;

7. panee merkille Albanian käynnistämät uudistukset demokratian, oikeusvaltion, vapaan markkinatalouden, ihmisoikeuksien kunnioittamisen ja hyvän hallintotavan periaatteille perustuvan valtion luomiseksi; korostaa kuitenkin, että Albanian on laajennettava näitä uudistuksia ja kyettävä saavuttamaan konkreettisempia tuloksia eurooppalaiseen kumppanuuteen sisältyvien määräysten mukaisesti, ja onnistumaan toistuvasti vakautus- ja assosiaatiosopimuksen täytäntöönpanossa päästäkseen seuraavalle tasolle yhdentymisessään Eurooppaan; on erityisen huolestunut, että edistystä ei ole saavutettu hyväksyttyjen lakien täysimääräisessä täytäntöönpanossa; pitää erityisen tärkeänä hallintokapasiteetin huomattavaa lujittamista, oikeuslaitoksen uudistamista ja sen riippumattomuuden lujittamista, naisten oikeuksien suojelua, järjestäytyneen rikollisuuden torjuntaa ja vapaan tiedonvälityksen edistämistä samalla kun tiedotusvälineet pyrkivät kohti avoimuutta;

8. panee merkille, että hallitus on sitoutunut järjestäytyneen rikollisuuden poistamiseen esimerkiksi päätöksellä, jolla kiellettiin pikaveneet ihmiskaupan ja huumeiden salakuljetuksen torjumiseksi, mutta korostaa, että ennakkoehtona yhteistyön tehostamiselle EU:n kanssa Albanian on osoitettava huomattavaa edistymistä kaikkien järjestäytyneen rikollisuuden muotojen torjunnassa, mukaan luettuna nais- ja lapsikauppa seksuaalista hyväksikäyttöä, työelämässä tapahtuvaa hyväksikäyttöä tai kerjäämään pakottamista varten; kehottaa tässä suhteessa komissiota jatkamaan ja vahvistamaan tukeaan Albanian viranomaisille;

9. panee merkille hallituksen toimet korruption ja järjestäytyneen rikollisuuden torjunnassa; panee merkille, että korruptio on edelleen yhtenä pääasiallisena esteenä Albanian taloudelliselle ja sosiaaliselle kehitykselle; odottaa siksi, että hallituksen kampanja johtaa edelleen konkreettisiin tuloksiin; katsoo, että korruptiota tapahtuu poliittisen kentän kaikissa osissa ja että korruptiota on vastustettava poliittisesta kannasta riippumatta;

10. kannustaa Albanian valtiollisia elimiä ottamaan kansalaisyhteiskunnan huomioon antamalla sille laajemmin mahdollisuuksia osallistua politiikan laadintaan ja sen täytäntöönpanon sekä hallinnon kaikkien tasojen tehokkuuden valvontaan, jotta uudistusten laatu ja uskottavuus paranisivat ja avoimuus ja vastuuvelvollisuus lisääntyisivät;

11. panee hyväksyen merkille opetusministerin käynnistämät uudistukset opetusalalla, mutta vaatii hallitusta takaamaan lasten yhtäläiset koulutusmahdollisuudet kaikkialla maassa;

12. korostaa, että Albaniassa tapahtuu vielä huomattavia ihmisoikeusrikkomuksia, joihin olisi puututtava; vaatii Albanian hallitusta toteuttamaan tarvittavat uudistukset puolustusasianajajan saamiseksi vangeille oikeustoimissa ja kidutuksen ja julman, epäinhimillisen tai halventavan kohtelun torjumiseksi; kehottaa hallitusta toteuttamaan vuoden 2003 perhelainsäädännön täysimääräisen toteuttamisen edellyttämät oikeudelliset uudistukset erityisesti perheväkivallan kriminalisoinnin suhteen;

13. toistaa kehotuksensa komissiolle, että Albaniaa pitäisi auttaa lopettamaan verikoston perinne, joka estää oikeusvaltion periaatteita toteutumasta ja on perusteiltaan täysin eurooppalaisten arvojen vastainen;

14. toteaa, että nykyinen vaalijärjestelmä oli käytössä vuoden 2005 parlamenttivaaleissa vääristämässä suhteellisuuden periaatetta, joka tunnetaan myös nimellä "Dushk-ilmiö", ja kehottaa Albanian hallitusta ja parlamenttia uudistamaan järjestelmää edelleen ennen seuraavia paikallisvaaleja ETYJ:n demokraattisten instituutioiden ja ihmisoikeuksien toimiston muotoilemien suositusten mukaisesti etenkin äänestysluetteloiden ja väestörekisterien paikkansapitävyyden suhteen;

15. kehottaa Albaniaa jatkamaan pyrkimyksiään vähemmistöjen oikeuksien suojelemiseksi, mukaan luettuna Albanian kreikkalaisvähemmistö, ja panemaan täytäntöön vähemmistöasioita koskevan lainsäädännön siten, että sillä tuetaan asiaan liittyviä Albanian ratifioimia kansainvälisiä yleissopimuksia; katsoo, että lisätoimia tarvitaan etenkin vähemmistökielten käytön lisäämiseksi kansalaisten ja viranomaisten välillä sekä perinteisten paikallisnimien käytön lisäämiseksi, tiedotusvälineiden saatavuuden lisäämiseksi vähemmistöryhmien jäsenille sekä vähemmistökielten opetuksen laajentamiseksi; toteaa, että kansallisia vähemmistöjä koskevista täsmällisistä tilastotiedoista on puutetta;

16. ilmaisee huolestumisensa opposition äskettäin ilmoittamasta boikottiuhasta tulevien paikallisvaalien suhteen; kehottaa kaikkia osapuolia siksi käyttäytymään vastuullisesti ja pyrkimään kaikin keinoin sopimukseen arkaluonteisista asioista, kuten tiedotusvälineiden hallintaa koskevasta lainsäädännöstä ja äänestysluetteloista;

17. panee tyytyväisenä merkille Albanian omaksuman myönteisen ja rakentavan roolin monenvälisissä alueellisissa aloitteissa; korostaa kuitenkin, että alueellista yhteistyötä ja hyviä naapurisuhteita on edelleen edistettävä Kaakkois-Euroopan tärkeissä kysymyksissä, mukaan luettuina rajatylittävä yhteistyö, henkilöiden vapaa liikkuvuus, järjestäytyneen rikollisuuden ja ihmiskaupan torjunta, ulkomaisia sijoituksia houkuttelevan vapaakauppa-alueen perustaminen, ympäristövarojen jakaminen ja integroitujen rajatylittävien verkostojen perustaminen;

18. katsoo, että taloudellisen kehittymättömyytensä vuoksi Albanian olisi kiinnitettävä erityistä huomiota alueen taloudellisen yhteistyön kehittämiseen etenkin rajanaapureidensa kanssa; katsoo, että Montenegron itsenäistyminen, neuvottelut Kosovon tulevasta asemasta ja EU:n jäsenyysneuvottelujen käynnistäminen entisen Jugoslavian tasavallan Makedonian kanssa edustavat Albanialle ja koko alueelle lisämahdollisuuksia taloudelliseen yhteistyöhön ja kehitykseen;

19. katsoo, että Albanialla on erityisen tärkeä rooli Kaakkois-Euroopan vakauttamisessa etenkin Kosovon lopullisen aseman suhteen; vaatii Albanian hallitusta ja sen johtajia jatkamaan rakentavaa linjaansa tässä asiassa;

20. korostaa, että valmiuksien parantamisessa avustavat unionin operaatiot ovat tärkeitä, ja pitää poliisialan avustusoperaation (PAMECA), tullialan avustusoperaation (EU-CAFAO Albania) ja oikeusalan avustusoperaation (EURALIUS) saavuttamia tuloksia myönteisinä; kehottaa komissiota lisäämään ja lujittamaan merkittävästi EU:n poliisialan (PAMECA) ja oikeusalan (EURALIUS) avustusoperaatioita, sillä järjestäytyneen rikollisuuden torjunta Länsi-Balkanilla on erityisen laajamittaista ja vaikeaa; kehottaa siksi, että EU ja Albania käyttäisivät ystävyyskaupunki- ja vaihto-ohjelmien kautta hyväkseen uusien jäsenmaiden integraatioprosessin aikana hankkimaa laajaa tietoutta ja kokemusta yhteiskuntiensa ja kansantalouksiensa uudistamisessa, erityisesti maan ja omaisuuden palauttamista - myös uskonnollisille yhteisöille - koskevan lainsäädännön hyväksymisen ja täytäntöönpanon sekä rajavalvonnan ja tulliviranomaisten toiminnan lujittamisen suhteen;

21. pitää myönteisenä palauttamissopimuksen tekemistä Albanian kanssa marraskuussa 2005 ja kehottaa osana kaikkien Länsi-Balkanin maiden viisuminsaannin helpottamista tekemään sopimuksen viisuminsaannin helpottamisesta EU:n ja Albanian välillä, mikä ensimmäisenä askeleena helpottaisi elinkeinoelämän, työmarkkinaosapuolten, yliopistojen ja opiskelijoiden rajatylittäviä yhteyksiä; tähdentää kuitenkin, että lopullisena tavoitteena on oltava kaikkien kansalaisten matkustamisen helpottaminen;

22. kehottaa puhemiestä välittämään tämän päätöslauselman neuvostolle, komissiolle sekä Albanian tasavallan hallitukselle ja parlamentille.

[1] Hyväksytyt tekstit, P6_TA(2006)0096.

[2] Hyväksytyt tekstit, P6_TA(2006)0339.

--------------------------------------------------